WISE 1049-5319

WISE 1049-5319 (nama gelaran penuh: WISE J104915.57-531906) ialah sejenis bintang kerdil perang keduaan yang terletak di buruj Vela, 6.5 tahun cahaya dari Matahari, menjadikannya bintang-bintang kerdil perang yang paling hampir dengan Sistem Suria sejak penemuannya pada tahun 2013, dan merupakan sistem yang terhampir pernah ditemui sejak penemuan Bintang Barnard pada 1916. Bintang utama dalam sistem ini berada di bawah pengelasan najam L8 ± 1, dan bintang kedua mungkin berada hampir dengan peralihan L/T. Pasangan ini mengorbit satu sama lain pada jarak kira-kira 3 AU dengan tempoh orbit selama 25 tahun.

Penemuan
Ahli astronomi Kevin Luhman telah menemui bintang-bintang kerdil perang ini di dalam gambar-gambar yang dihasilkan oleh Penjelajah Tinjauan Inframerah Pandangan Luas (WISE). Penemuannya telah diumumkan pada 2013. Luhman mengajar di Universiti Negeri Pennsylvania dan merupakan seorang pengkaji di Pusat Eksoplanet dan Dunia Boleh Didiami Negeri Pennsylvania.

Sistem ini pertama kali ditemui dengan membandingkan gambar-gambar WISE pada epok-epok yang berbeza untuk mendedahkan objek-objek yang mempunyai gerakan wajar yang tinggi. Pengesanan-pengesanan seterusnya ditemui di dalam gambar-gambar daripada Tinjauan Langit Didigitalkan, Tinjauan Seluruh Langit Dua Mikron dan Tinjauan Hampir Inframerah Mendalam Langit Selatan.

Di langit, WISE 1049-5319 berada hampir dengan satah galaksi yang dihuni secara padat oleh bintang, menyebabkannya sukar untuk mengesan objek-objek malap dan ini menjelaskan mengapa objek yang sebegini hampir dengan Matahari tidak ditemui dalam carian-carian sebelum ini.

Penemuan bintang kembar
Bintang kedua dalam sistem ini juga ditemui oleh Luhman pada 2013. Gambar penemuannya di dalam jalur i diambil pada malam 23 Februari 2013 dengan Spektrograf Pelbagai Objek Gemini (GMOS) di Teleskop Selatan Gemini, Chile. Komponen-komponen sistem ini ditemui dengan jarak sesudut 1.5 arkasaat yang bersamaan dengan pemisahan ramalan sebanyak 3 AU, dan perbezaan magnitud sebanyak 0.45 mag.

Rujukan

Pautan luar
WISE Nabs the Closest Brown Dwarfs Yet Discovered
The closest star system found in a century

Objek WISE